Mads Fuglede (DD), 2026-01-22:
Tak for ordet, og tak for de mange bemærkninger i løbet af debatten.
Vi har jo fremsat det her forslag om, at bestyrelsesmedlemmer i selskaber, der varetager forsyningsopgaver såsom vand- og varmeforsyning og øvrig kritisk infrastruktur, skal opnå en faglig minimumskompetence for at varetage deres arbejde, fordi der er mange historier derude om fejldrevne forsyningsselskaber, der har vist, at det er nødvendigt.
Vi har også fremsat det, fordi vi synes, at et velfungerende samfund er et meritokratisk samfund, altså et samfund, hvor positioner, magt, ressourcer og belønninger fordeles primært efter evner, indsats, præstation og meritter i stedet for arv og klasse.
De mest velfungerende samfund i verden er nu engang dem, hvor man skal tage en eksamen, inden man bliver sluppet løs som læge, i forhold til de samfund, hvor man ikke skal.
Sådan gør det sig gældende mange steder.
Indimellem kommer der sager, der i den grad understreger, at det er nødvendigt, at man øger niveauet af de kompetencer, der findes i bestyrelser derude.
Fjernvarmesagen i Odsherred er nok et af de bedste eksempler på det.
Jeg sagde i min indledning, at der ikke er noget, der tyder på, at der var onde intentioner, men det er også meget tydeligt, at den nidkærhed, hvormed man kunne have fulgt processen og have opdaget fejl undervejs, jo ikke ville have været ringere af, at man havde fået en relevant uddannelse i at følge med i sådan nogle processer.
Det må være logik for enhver, der forstår, hvorfor et meritokratisk samfund er andre samfund overlegne og har været det siden antikken, hvor man jo diskuterede meritokratiet.
Der er prisstigninger på borgernes fjernvarme, fordi det har fået så store konsekvenser i Odsherred.
Der er en kæmpe regning til kommunen, kreditorerne mangler deres penge, og borgerne stavnsbindes til et fjernvarmeselskab, der er i krise.
Alle sådan nogle ting kan man ikke altid undgå, ligesom man ikke altid kan undgå færdselsuheld blandt folk, der har fået et kørekort, men der bliver færre af dem, hvis alle har et kørekort.
Så kan de kompetencer, man skal have, være sektorbetonede.
Derfor handler det her forslag ikke om at kritisere siddende bestyrelsesmedlemmer rundtom i landet.
Det handler om at give i forvejen meget dygtige mennesker en håndsrækning til at få øget deres niveau, så de bliver endnu bedre til at sidde i de her bestyrelser og ikke kommer i den ulykkelige situation, at de ender på poster, hvor de er med til at træffe beslutninger, de ikke helt har kunnet overskue.
Det er derfor, vi foreslår, også helt konkret, at vi uddanner vores bestyrelsesmedlemmer i vores forsyningssektor til bedre at kunne varetage deres erhverv i forsyningsselskaberne.
Vi lever i en tid, hvor den kritiske infrastruktur også har et sikkerhedspolitisk perspektiv.
Vi skal hjælpe dem derude bedre, end tilfældet i dag, til at kunne overskue den sektor, de er en del af.
Det handler om penge, det handler om sikkerhed, og det handler om at have et samfund, der stadig væk hylder det princip, at jo bedre meritter vi har, des bedre samfund bliver vi.
Jeg havde håbet på en bedre opbakning her i dag, men det er ikke en sag, vi kommer til at slippe, og vi ved, at lige om lidt kommer der nye sager derude.
Vi kan jo læse om, at de allerede er på vej i forsyningsselskaberne derude, ofte fordi der sidder bestyrelser, der har for mange medlemmer, der ikke har det rette kompetenceniveau.
Tak for ordet.